Source: http://rup.ee/pluss/e-ajakiri/06-33-2017/kinnistu-kasutamisest-tulenev-igus-huvitisele
Timestamp: 2018-05-24 17:11:52+00:00
Document Index: 2902163

Matched Legal Cases: ['kohus ', 'kohus ', 'kohus ', '§ 581', '§ 238', 'kohus ', '§ 1018', 'Riigikohus ']

Kinnistu kasutamisest tulenev õigus hüvitisele - Pluss
Kinnistu kasutamisest tulenev õigus hüvitisele
https://www.riigikohus.ee/et/lahendid?asjaNr=2-14-61664/48
Riigikohtu 18.10.2017 lahend nr 2-14-61664/48
Hageja esitas maakohtule hagi kostja ebaseaduslikust valdusest kinnistu väljamõistmiseks, mille kohus rahuldas. Kostja esitas samaaegselt vastuhagi, mille kohus rahuldas osaliselt. Kostja esitas kohtuotsuse peale apellatsioonkaebuse, mille ringkonnakohus jättis rahuldamata. Kostja pöördus kassatsioonkaebusega Riigikohtu poole.
1. Abieluvälise kooselu kestel ühise majapidamisega omandatud suurema väärtusega esemete jaotamisele saab seltsilepingu sätteid kohaldada kui pooled on teinud eseme omandamiseks või parendamiseks olulisi ja võrreldavaid majanduslikke panuseid võlaõigusseaduse (edaspidi VÕS) § 581 mõttes ning pooltel oli eset soetades või parendades ühine tahe ühisvara kestvaks loomiseks.
2. Omaniku vahetumisel ei lähe kinnisasja tasuta kasutamise leping üle uuele omanikule, erinevalt üürilepingust.
3. Tsiviilmenetluse seadustiku (edaspidi TsMS) § 238 lõige 5 võimaldab kohtul pärast tõendi hindamist jätta see arvestamata ebausaldusväärsuse tõttu. Menetlusosalise üllatamise vältimiseks peab kohus pärast tõendi vastuvõtmist teatama, et tõendi usaldusväärsus on seatud kahtluse alla, seda otsust põhjendama ning andma võimaluse esitada vastuväiteid.
4. VÕS § 1018 kohaldamist ei välista asjaajaja tegutsemine ka enese huvides kulutuste kandmisel, piisab kui kantud kulutused kuuluvad osaliselt ka kostja huvisfääri. Kui asjaajaja on ajanud nii enda kui võõrast asja, tuleb asjaajaja kulutuste hüvitamise nõuet vähendada mõistlikkuse põhimõttest lähtuvalt ulatuses, mida ta asja kasutades on ise ära tarbinud.
Riigikohus tühistas osaliselt ringkonnakohtu otsuse ning saatis asja uueks läbivaatamiseks samale kohtule. Kassatsioonkaebus rahuldati osaliselt.